Jane Cowley, DA-woordvoerder oor gesondheid in die Oos-Kaap, sê die lyk van ’n jong man het in Januarie spoorloos uit die lykshuis verdwyn en is sedertdien steeds weg.
Na verneem word, is hy in Januarie vermoor, waarna sy gesin sy lyk na die laboratorium vir ’n lykskouing geneem het. Maar die dag toe die gesin die uitslae wou gaan afhaal, het hulle glo met skok verneem dat sy lyk vermis word en dat die lykskouing nooit gedoen is nie.
Dit blyk dat die koelkamers en yskaste in die laboratorium glo ook gedurende die feestyd gebreek het terwyl die diensverskaffer met vakansie was. Geen alternatiewe reëlings is getref nie.
“Stel jou voor die seer en bykomende trauma wanneer ’n familielid die lyk van hul geliefde op ’n vloer in die koelkamer aantref. Of as jy glad nie die lyk van jou geliefde kan vind nie, en hom dus nie die waardige begrafnisdiens kan gee wat elke mens toekom nie.”
Cowley het reeds parlementêre vrae aan Helen Sauls-August, LUR vir gesondheid in die Oos-Kaap, gestuur om antwoorde oor die toedrag van sake in die laboratorium te kry.